次韻永叔試諸葛高筆戲書
作者：梅堯臣
朝代：宋

paragraphs: 公負天下才，用心如用筆。
端勁隨意行，曾無一畫失。
因看落紙字，大小得疎密。
筆工諸葛高，海內稱第一。
頻年值我來，我媿不堪七。
安能事墨研，欲效前人述。
懶性真嵇康，閒坐喜捫蝨。
是以持獻公，不使物受屈。
果然公愛之，奇蹤寫名實。
豈惟播今時，當亦傳異日。
嗟哉試筆詩，藏不容人乞。